CELEX: 32021R2238
Language: fi
Date: 2021-12-15 00:00:00
Title: Komission täytäntöönpanoasetus (EU) 2021/2238, annettu 15 päivänä joulukuuta 2021, täytäntöönpanoasetuksen (EU) 2019/773 muuttamisesta loppuopasteita koskevien erityistapausten vaiheittaisen poistamisen osalta (ETA:n kannalta merkityksellinen teksti)

16.12.2021   
               
               
                  FI
               
               
                  Euroopan unionin virallinen lehti
               
               
                  L 450/57
               
            
         KOMISSION TÄYTÄNTÖÖNPANOASETUS (EU) 2021/2238,
         annettu 15 päivänä joulukuuta 2021,
         täytäntöönpanoasetuksen (EU) 2019/773 muuttamisesta loppuopasteita koskevien erityistapausten vaiheittaisen poistamisen osalta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon rautatiejärjestelmän yhteentoimivuudesta Euroopan unionissa 11 päivänä toukokuuta 2016 annetun Euroopan parlamentin ja neuvoston direktiivin (EU) 2016/797 (1) ja erityisesti sen 5 artiklan 11 kohdan,
         sekä katsoo seuraavaa:
         
                     (1)
                  
                  
                     Komission täytäntöönpanoasetuksen (EU) 2019/773 (2) liitteessä olevassa 4.2.2.1.3.2 kohdassa vahvistetaan määräajat, joiden jälkeen kaikkien jäsenvaltioiden kansallisten viranomaisten on poikkeuksetta hyväksyttävä kaikki tavarajunat, jotka on varustettu kahdesta heijastavasta levystä muodostuvalla loppuopasteella ja niiden on lakattava vaatimasta tavarajunilta muuntyyppistä loppuopastetta.
                  
               
                     (2)
                  
                  
                     Kohdassa 4.2.2.1.3.2 esitellään erityistapauksia useiden jäsenvaltioiden, kuten Belgian, Ranskan, Portugalin ja Espanjan, osalta, joille annettiin lupa soveltaa niiden ilmoittamia kansallisia sääntöjä ja vaatia, että tavarajunissa on niiden rataverkon osuuksilla käytettävä kahta kiinteää punaista valoa. Nämä erityistapaukset olisi poistettava asteittain käytöstä.
                  
               
                     (3)
                  
                  
                     Sen varmistamiseksi, että jäsenvaltiot toteuttavat kaikki tarvittavat toimenpiteet tavarajunien loppuopasteiden yhdenmukaistamiseksi unionin tasolla 1 päivään tammikuuta 2026 mennessä, niiden olisi raportoitava säännöllisesti ehdotettujen lieventämistoimenpiteiden täytäntöönpanosta ja toteutettava kiireellisesti toimia, jos havaitaan poikkeamia suunnitelmasta.
                  
               
                     (4)
                  
                  
                     Belgia, Ranska, Portugali ja Espanja toimittivat komissiolle heijastavien levyjen käyttöä koskevat kertomukset, joissa yksilöidään vakavat esteet kansallisten sääntöjen suunnitellulle poistamiselle 1 päivään tammikuuta 2022 mennessä Euroopan parlamentin ja neuvoston asetuksen (EU) N:o 913/2010 (3) mukaisesti yksilöidyillä rautateiden tavaraliikennekäytävillä.
                  
               
                     (5)
                  
                  
                     Euroopan unionin rautatievirasto antoi 29 päivänä kesäkuuta 2021 suosituksen ”REC TSI OPE 422132”, jossa ehdotetaan täytäntöönpanoasetuksen (EU) 2019/773 liitteessä olevan 4.2.2.1.3.2 kohdan muuttamista. Komissio tarkasteli uudelleen heijastavien levyjen yhdenmukaistamista unionissa koskevia päivämääriä kyseisen suosituksen perusteella ja ottaen huomioon jäsenvaltioiden toimittamissa kertomuksissa esitetyt havainnot. Komissio totesi myös, että tällä hetkellä ei ole tarpeen tarkistaa Komission asetus (EU) N:o 321/2013 (4) lisäyksessä E vahvistettuja eritelmiä. Komissio otti asianmukaisesti huomioon heijastavien levyjen yhdenmukaiseen käyttöönottoon liittyvät turvallisuus- ja kapasiteettikysymykset sekä kustannusvaikutukset.
                  
               
                     (6)
                  
                  
                     Kun otetaan huomioon Belgian, Ranskan, Portugalin ja Espanjan toimittamissa kertomuksissa esitetyt havainnot ja komission näistä havainnoista tekemä tarkastelu, olisi kyseisten jäsenvaltioiden osalta lykättävä määräaikaa 1 päivä tammikuuta 2022 kahdella heijastavalla levyllä varustettujen tavarajunien hyväksymiselle asetuksen (EU) N:o 913/2010 mukaisesti yksilöidyillä tavaraliikennekäytävillä.
                  
               
                     (7)
                  
                  
                     Tämä päätös ei vaikuta Euroopan unionin rautatieviraston meneillään olevaan työhön loppuopasteiden yhdenmukaistamiseksi eikä asetuksen (EU) N:o 321/2013 lisäyksen E mahdolliseen tulevaan uudelleentarkasteluun, jotka komissio voi toteuttaa ottaen huomioon turvallisuus-, kapasiteetti- ja kustannusvaikutukset.
                  
               
                     (8)
                  
                  
                     Tässä asetuksessa säädetyt toimenpiteet ovat direktiivin (EU) 2016/797 51 artiklan 1 kohdan mukaisesti perustetun komitean lausunnon mukaiset,
                  
               ON HYVÄKSYNYT TÄMÄN ASETUKSEN:
         
            1 artikla
            Korvataan asetuksen (EU) 2019/773 liitteessä olevassa 4.2.2.1.3.2 kohdassa oleva kohta ”Asteittainen käytöstä poistaminen” seuraavasti:
            
               ”Asteittainen käytöstä poistaminen:
               
               Kahdella heijastavalla levyllä varustettujen tavarajunien hyväksymisen osalta on sovellettava seuraavia määräaikoja:
               
                           (1)
                        
                        
                           1 päivästä tammikuuta 2022 alkaen asetuksen (EU) N:o 913/2010 mukaisesti yksilöityjen rautateiden tavaraliikennekäytävien osalta lukuun ottamatta seuraavia poikkeuksia sellaisten rataosuuksien osalta, joilla kiinteät punaiset valot ovat turvallisuuden varmistava toimintavaatimus:
                           
                                       a)
                                    
                                    
                                       1 päivästä tammikuuta 2026 Belgian ja Ranskan osalta;
                                    
                                 
                                       b)
                                    
                                    
                                       1 päivästä tammikuuta 2025 Portugalin ja Espanjan osalta.
                                    
                                 
                     
                           (2)
                        
                        
                           1 päivästä tammikuuta 2026 alkaen Euroopan unionin koko rataverkon osalta.
                        
                     Jäsenvaltioiden, joita 1 kohdan a ja b alakohdan poikkeukset koskevat, on toimitettava komissiolle viimeistään 1 päivänä maaliskuuta 2022 yksityiskohtainen toimintasuunnitelma ja täsmälliset tavoitteet, joilla varmistetaan, että vaatimus punaisten valojen käytöstä loppuopasteina poistuu. Kyseisten jäsenvaltioiden on tämän jälkeen kuuden kuukauden välein toimitettava komissiolle edistymiskertomus heijastavien levyjen käytöstä niiden rataverkossa, jotta saavutetaan tavoite loppuopasteiden yhdenmukaistamisesta unionin tasolla 1 päivään tammikuuta 2026 mennessä. Sidosryhmien on annettava kaikki tarvittavat tiedot, jotta jäsenvaltiot voivat täyttää raportointivelvollisuutensa.
               Komissio raportoi 4.2.2.1 kohdan täytäntöönpanon edistymisestä direktiivin (EU) 2016/797 51 artiklassa tarkoitetulle komitealle.”
            
         
         
            2 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 15 päivänä joulukuuta 2021.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 138, 26.5.2016, s. 44.
         
            (2)  Komission täytäntöönpanoasetus (EU) 2019/773, annettu 16 päivänä toukokuuta 2019, Euroopan unionin rautatiejärjestelmän osajärjestelmää ”käyttötoiminta ja liikenteen hallinta” koskevasta yhteentoimivuuden teknisestä eritelmästä ja päätöksen 2012/757/EU kumoamisesta (EUVL L 139I, 27.5.2019, s. 5).
         
            (3)  Euroopan parlamentin ja neuvoston asetus (EU) N:o 913/2010, annettu 22 päivänä syyskuuta 2010, kilpailukykyisen tavaraliikenteen eurooppalaisesta rautatieverkosta (EUVL L 276, 20.10.2010, s. 22).
         
            (4)  Komission asetus (EU) N:o 321/2013, annettu 13 päivänä maaliskuuta 2013, Euroopan unionin rautatiejärjestelmän osajärjestelmää ’liikkuva kalusto – tavaraliikenteen vaunut’ koskevasta yhteentoimivuuden teknisestä eritelmästä ja komission päätöksen 2006/861/EY kumoamisesta (EUVL L 104, 12.4.2013, s. 1–56).